Анэ IэфIыгъэр къыдомэщIэкI
Дунейм ехыжа цIыхум и псалъэхэр, и гупсысэхэр, и теплъэр куэдрэ ди гум илъщ. Ар упсэуху пщыгъупщэркъым, уи Iыхьлы дыдэу щытмэ. Си тхыгъэ кIэщIымкIэ зи гугъу фхуэсщIынур ди анэ Мэкъуауэ Ленэщ. Унагъуэм и шхэпсу щыта, абы ис дэтхэнэми зи IэфIагъ, хуабагъ лъигъэсу псэуа ди анэр дунейм зэрехыжрэ щэкIуэгъуэм и 2-м, илъэситI ирокъу…
ГъащIэ дахэ, насыпыфIэ къызэдагъэщIащ ди адэ Iэмырбийрэ ди анэ Ленэрэ. ЗэгурыIуэрэ зэдэIуэжрэ зи лъабжьэ унагъуэ дахэм бынитI дыщапIащ: сэрэ си дэлъху закъуэ Мухьэмэдрэ. ДызэрыцIыкIу лъандэрэ ди нэгум щIэкIащ ди адэ-анэм яку дэлъа пщIэр, нэмысыр. КъытхуэщIэжыркъым я макъ Iэтауэ ахэр зэпсэлъауэ е зыр адрейм хузэгуэпауэ, зыхуигъэгусауэ. Я IэщIагъэкIи зэпэгъунэгъут а тIур: технологхэт. Ди анэм а IэщIагъэр щызригъэгъуэтат Налшык дэт технологие техникумым, ди адэр абы щыхуеджащ ди къэралым и щыхьэр Москва дэт, Плехановым и цIэр зезыхьэ еджапIэ нэхъыщхьэм. Зэман кIыхькIэ ахэр щызэдэлэжьащ Старэ Шэрэдж дэт шхапIэм. Нэрылъагъут абыхэм я IэщIагъэр гурэ псэкIэ къызэрыхахар. ЩIыпIэм, республикэм махуэшхуэ хэхахэр ягъэлъапIэмэ, абыхэм екIуу зыхуагъэхьэзырырт ди адэ-анэм, ерыскъы гуакIуэхэм, адыгэ шхын IэфIхэм я гъэлъэгъуэныгъэ хьэлэмэтхэр къызэрагъэпэщу. Зыпэрыт IэнатIэм хуаIэ апхуэдэ жэуаплыныгъэм, яхэлъ пэжагъымрэ цIыху хэтыкIэмрэ щхьэкIэ къуажэдэсхэм пщIэрэ нэмысрэ къыхуащIырт ди адэ-анэм.
Апхуэдэу хьэлэлу лэжьами, унагъуэ Iуэхур, быныр зэи Iэпэдэгъэлэл ящIакъым абыхэм. Мухьэмэди сэри адыгэ хабзэрэ нэмысрэ тхэлъу дызэрагъэсэным, IэщIагъэрэ щIэныгъэрэ къызэрыдатыным дапщэщи елIэлIащ. Абыхэм я фIыщIэщ сэ КъБКъУ-м и медицинэ факультетыр ехъулIэныгъэкIэ къызэрызухар, Санкт-Петербург си щIэныгъэм зэрыщыхэзгъэхъуар, фIыуэ слъагъу дохутыр IэщIагъэм си гуи си пси етауэ сызэрылажьэр. Си дэлъху Мухьэмэди щIэныгъэ нэхъыщхьэ щызригъэгъуэтащ Къэбэрдей-Балъкъэр къэрал мэкъумэш университетым. Ар мы зэманым ухуакIуэ IуэхущIапIэм и унафэщIщ. Бынхэм ди мызакъуэу, къытщIэхъуэ щIэблэми гулъытэшхуэ хуащIырт ди нэхъыжьыфIхэм. Псом хуэдэжтэкъым мамэ: ар егъэлеяуэ анэшхуэ IэфIт, псалъэ гуапэхэр зибэ бзылъхугъэ Iэщабэ-Iущабэт. Апхуэдэущ ар къуэрылъху-пхъурылъхухэм ягу къызэринэжар. Ди анэр яхуэгуапэт и благъэхэми Iыхьлыхэми, апхуэдизкIэ ар псэ къабзэ-гу къабзэти.
Ди мамэ дахэ и фэеплъ нэхур псэухукIэ яхъумэнущ ди адэми, и бынхэми, абыхэм къащIэхъуэ щIэблэми. Хьэлъэщ ди дежкIэ абы и щымыIэжыныгъэр. УсакIуэми зэрыжиIауэ, «…анэ IэфIыгъэ фIыгъуэр нобэ къыдомэщIэкI». Уи ахърэтыр нэху ухъу, ди мамэ… Уи псэр тщIыгъуу допсэу.
БЭДРАКЪ (МЭКЪУАУЭ) Анжелэ.
